कोल्ड मिक्स तकनीक से बनना थी सड़क गिट्टी पर धूल डालकर बिछा दिया डामर
बनने के साथ ही उखड़ने लगी सड़क
भास्कर संवाददाता | दतिया
सेंवढ़ा अनुभाग के दतिया मौ रोड से ग्राम जरौली तक लगभग डेढ़ करोड़ की लागत से बन रही डामरीकृत सड़क का निर्माण बेहद घटिया हो रहा है। डामर डलने के एक दिन बाद ही परतें उखड़ने लगी हैं और नीचे गिट्टी व धूल निकल रही है। ग्रामीणों ने सड़क के निर्माण को लेकर आक्रोश जताया और एक आवेदन कलेक्टर को भेजकर ठेकेदार पर कार्रवाई की मांग की।
ग्राम जरौली की आबादी तकरीबन दाे हजार है। इस गांव के लिए वर्षों से पक्का सड़क मार्ग नहीं था। ग्रामीण लंबे समय से सड़क की मांग कर रहे थे। पिछले वर्ष प्रधानमंत्री ग्राम सड़क योजना के तहत दतिया-मौ रोड से जरौली तक 3.35 साढ़े तीन किमी लंबा सड़क मार्ग स्वीकृत हुआ। सड़क का निर्माण एक करोड़ 46 लाख 90 हजार की लागत से बनाया जाना स्वीकृत हुआ। साथ ही यह सड़क कोल्ड मिक्स तकनीकी से बनाई जाना थी।
कलेक्टर से की शिकायत
सड़क का निर्माण कार्य प्रारंभ हुआ तो ठेकेदार की सबसे लापरवाही सड़क निर्माण में देखने को मिली। ठेकेदार आनन फानन में सड़क डाल रहा है। सड़क पर डाली गई गिट्टी और मिट्टी पर रोलर नहीं चलाया गया जिससे नीचे धूल के ढेर लगे हैं। अब उसी पर डामर बिछाई जा रही है। डामर की परत भी बहुत पतली होने के कारण उखड़ रही है। ग्राम जरौली के घनश्याम, नारायण सिंह, राकेश सेन, रमाशंकर सिंह, नरेंद्र सिंह, फूलसिंह जाटव, कपिल बघेल, संजय, भगवानदास, सुरेश जाटव, मदन जाट, भानसिंह, रसीद खां, विद्याराम आदि ग्रामीणों ने एक आवेदन गुरुवार को कलेक्टर के नाम भेजा। आवेदन में उल्लेख किया गया कि ग्राम जरौली से सेगुवां तक प्रधानमंत्री ग्राम सड़क योजना के तहत सड़क का निर्माण किया जा रहा है। यह सड़क बेहद घटिया बनाई जा रही है। ग्रामीणों ने घटिया सड़क के बारे में ठेकेदारों से पूछा तो ठेकेदारों ने ग्रामीणों को गाली देकर भगा दिया। ठेकेदार ने यह भी कहा कि हम रोड से संबंधित सभी कर्मचारियों को पैसा बांटते है।
एक करोड़ 31 लाख 68 हजार की लागत से विशेष तकनीक से होना था सड़क का निर्माण
एक करोड़ 31 लाख 68 हजार की लागत से 3.35 किमी लंबी इस प्रधानमंत्री ग्राम सड़क का निर्माण कोल्ड मिक्स तकनीक से कराया जाना था। इस विशेष तकनीक से सड़क का निर्माण कराने के पीछे इसकी गुणवत्ता को बेहतर करना था। कोल्ड मिक्स तकनीक से बनने वालीं सड़कों की भार सहने की क्षमता ज्यादा होती है और लंबे समय तक सड़कें चलती हैं। लेकिन वर्तमान में जरौली की सड़क जिस हिसाब से बनाई जा रही है उससे कहीं भी यह नहीं लगता कि यह सड़क एक महीने भी टिक सकेगी। अभी से ही सड़क जगह-जगह से दरकने लगी है। कुछ ही दिनों में सड़क उखड़ जाएगी।
चुनाव का किया था बहिष्कार, आमरण अनशन पर भी बैठे थे, तब बनना शुरू हुई जरौली की सड़क
जरौली के ग्रामीणों ने सड़क की मांग को लेकर विगत विधानसभा चुनाव में मतदान का बहिष्कार किया था। लोकसभा चुनाव में भी प्रशासन, जनप्रतिनिधियों के आश्वासन तथा समझाइश के बाद ही ग्रामीणों ने मतदान में भाग लिया था। लेकिन मामला एक बार फिर ठंडे बस्ते में जाता देख ग्रामीणों ने मुख्य सड़क मार्ग पर ही विद्युत सब स्टेशन के पास सेगुवां में एक वर्ष पूर्व इसी अगस्त माह में अनशन शुरू कर दिया था। दस दिन तक चले इस अनशन को सेंवढ़ा विधायक प्रदीप अग्रवाल ने सड़क का निर्माण शीघ्र कराए जाने का आश्वासन देकर समाप्त कराया था।
सड़क बनने के साथ ही उखड़ने लगी है।
hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva